हिसार। सिटी पुलिस ने सिसाय के एक युवक सुनील कुमार को फर्जी कागजात पर मलेशिया भेजने और उससे धोखाधड़ी करने के आरोप में दो लोगों के खिलाफ मामला दर्ज किया है। मामला अदालत के निर्देश पर दर्ज किया गया है। धोखाधड़ी के दोनों आरोपी हांसी के रहने वाले हैं। आरोपियों में एक सरकारी स्कूल में शिक्षक है। पुलिस ने छानबीन शुरू कर दी है।
सुनील कुमार का कहना है कि वह सातवीं से लेकर बाहरवीं कक्षा तक सिसाय के सरकारी स्कूल में पढ़ा था। वहीं पर उसकी जान-पहचान आरोपियों दीक्षित शर्मा और अजय मलिक से हुई। सुनील के अनुसार बारहवीं कक्षा तक पढ़ाई करने के बाद वह खेतीबाड़ी करने लगा।
हालांकि वह विदेश जाकर रोजगार कमाने का इच्छुक था। इसी बीच उसकी मुलाकात शिक्षक अजय से हुई। उसने उसे अपनी विदेश जाने की इच्छा का जिक्र किया। इस पर अजय ने कहा कि वह उसका वीजा लगवा सकता है।
शिकायतकर्ता के अनुसार दोनों आरोपी दोस्त हैं। पहले आरोपी ने कहा कि वह इमीग्रेशन एजेंट का काम करता है। सुनील के अनुसार इसके बाद वह अजय के साथ जाकर हांसी में दीक्षित से मिला। इस पर उसने कहा कि उसके पास मलेशिया में काम चल रहा है और वह उसे वहां भेज सकता है। उसने औपचारिकताओं के बारे में पूछा तो जवाब मिला कि सब कुछ वही करवा देगा। सिर्फ 2,50,000 रुपए खर्च करने होंगे। इसी विश्वास के चलते उसने अपना पासपोर्ट और 25000 रुपए 07 मई 2015 को दीक्षित को दे दिए। जिस पर उसने कहा कि 5-7 दिन के अंदर तुम्हारा वीजा लग जाएगा। इतने में बाकी पैसों की इंतजाम कर लो। 13 मई को उसने दीक्षित को टेलीफोन किया तो उसने कहा कि बाकी पैसों का इंतजाम कर लो, वीजा लग गया है।
आढ़ती से ब्याज पर लिया था 2.20लाखका कर्ज
सुनीलके अनुसार उसकी बातों में आकर उसने एक आढ़ती से 15 मई को 2,20,000 रुपए ब्याज पर लिए और अजय को साथ ले जाकर दीक्षित को दे दिए। कुछ दिन बाद उसे दिल्ली बुलाया, मेडिकल कराया और फिंगर प्रिंट करवाए।मेरठ के राजा चौधरी से मुलाकात कराई। 18 जुलाई 2015 को ईमेल पर वीजा की कॉपी भेजी और 28 जुलाई को उसे दिल्ली से चेन्नई के लिए रवाना कर दिया। फ्लाइट चेन्नई से 450 किलोमीटर दूर तिरुपचापल्ली से लैंड होनी थी और वहीं पर उसे पासपोर्ट वीजा दिए जाने का वादा था। राजा से पासपोर्ट और वीजा मांगा तो उसने कहा कि अभी नहीं आया है। 7 अगस्त 2015 को वह दोबारा तिरुचिरापल्ली के एयरपोर्ट पर पहुंचा तो वहां अलीखान नाम का युवक मिला और उसने पासपोर्ट, मलेशियन करेंसी और वहां का सिम कार्ड दिया। इस तरह से वह अगले दिन सुबह 6.00 बजे मलेशिया पहुंच गया।
मलेशिया की जेल में मिलने पहुंचा
सुनील के अनुसार इसी बीच वहां पर एयरपोर्ट अधिकारियों ने उसे पकड़ लिया। इमीग्रेशन जांच के बाद उसका पासपोर्ट वापिस आया तो अधिकारियों ने उसे बताया कि वीजा फर्जी है। इसके बाद उसे वहां की अदालत में पेश किया गया और उसे 5 माह की सजा हुई। सजा के दौरान राजा चौधरी उससे मिलने के लिए मलेशिया आया और कहा कि उससे गलती हो गई है। 18 नवंबर को वह जेल से रिहा होकर इमीग्रेशन कैंप पहुंचा और 24 नवंबर को अपने पैसों की टिकट बुक करवाकर 25 नवंबर को वापस चेन्नई पहुंचा और वहां से अपने घर पहुंचा। पुलिस ने आरोपियों के खिलाफ अब मामला दर्ज कर लिया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva